RESOLUCIÓN do 26 de xaneiro de 2023 pola que se resolven as solicitudes de subvención para a creación de empresas para o desenvolvemento de pequenas explotacións, convocadas pola Orde do 30 de decembro de 2021, pola que se establecen as bases reguladoras das axudas para a creación de empresas para as persoas agricultoras mozas, financiadas co instrumento de recuperación da Unión Europea (EURI), para o apoio aos investimentos nas explotacións agrícolas e para a creación de empresas para o desenvolvemento de pequenas explotacións, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2022 (códigos de procedemento MR404A, MR405A e MR405B),
Consellería do Medio Rural — III. Outras disposicións — 03/02/2023

A Orde do 30 de decembro de 2021 establece as bases reguladoras das axudas para a creación de empresas para as persoas agricultoras mozas, financiadas co instrumento de recuperación da Unión Europea (EURI), para o apoio aos investimentos nas explotacións, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2022 (códigos de procedemento MR404A, MR405A e MR405B).
Unha das liñas de axuda establecidas é a correspondente á creación de empresas para o desenvolvemento de pequenas explotacións, con código de procedemento MR405B. A axuda convocada consiste nunha prima de 15.000 euros e concederase pola execución do plan empresarial. A concesión das subvencións, segundo establecen as bases reguladoras, efectuarase mediante concorrencia competitiva.
De conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións convocadas mediante concorrencia competitiva deben ser obxecto de publicación no
Diario Oficial de Galicia
, a cal producirá os mesmos efectos da notificación.
Unha vez rematada a fase de instrución das solicitudes recibidas, avaliadas as solicitudes por cada xefatura territorial da Consellería do Medio Rural, é informado o órgano colexiado da admisibilidade dos expedientes, segundo o previsto no artigo 7 das bases reguladoras. O dito órgano aplica os criterios de prioridade para que a persoa titular da Subdirección Xeral de Explotacións Agrarias formule a proposta de resolución, tendo en conta as dispoñibilidades orzamentarias. Vista esta, a persoa titular da Dirección Xeral de Gandaría, Agricultura e Industrias Agroalimentarias, por delegación da persoa titular da consellería, procede a resolver a convocatoria.
Por outra parte, de conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario a que se imputen, beneficiario, cantidade concedida e finalidade ou finalidades da subvención.
Por todo o indicado,
Primeiro. Conceder as subvencións para a creación de empresas para o desenvolvemento de pequenas explotacións, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020 (código de procedemento MR405B), convocadas pola Orde do 30 de decembro de 2021 (publicada no DOG do 9 de febreiro de 2022), que establece as bases reguladoras das axudas para a creación de empresas para as persoas agricultoras mozas, financiadas co instrumento de recuperación da Unión Europea (EURI), para o apoio aos investimentos nas explotacións agrícolas e para a creación de empresas para o desenvolvemento de pequenas explotacións, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2022 (códigos de procedemento MR404A, MR405A e MR405B), os solicitantes que se relacionan no anexo I, como consecuencia da aplicación dos criterios de valoración e de preferencia establecidos no artigo 41 da convocatoria, pola contías que se reflicten no anexo, e con cargo á aplicación:
14.04.712B 772.0 e proxecto 2016 00185 para as axudas previstas ao desenvolvemento de pequenas explotacións, dos orzamentos xerais da Comunidade Autónoma de Galicia para os anos 2022, 2023 e 2024.
Esta axuda ten por finalidade incrementar a competitividade e o rendemento global das explotacións mediante a súa modernización e asegurar a continuidade do tecido agrario.
Segundo. Denegar as solicitudes de subvención que se relacionan no anexo II por non acadaren a puntuación mínima de 6 puntos necesaria para a concesión da subvención (tal e como se establece no artigo 41 da orde), por non cumpriren os requisitos exixidos (como se establece no artigo 38) ou como resultado da aplicación do réxime de concorrencia competitiva establecido no artigo 1 da orde, establecido o punto de corte. No caso de empate en puntos, priorizaranse as situacións indicadas no artigo 41.1 da orde de convocatoria. Se aínda persiste o empate, priorizarase pola antigüidade da explotación segundo o establecido no artigo 41.2 da dita orde. Nesta convocatoria estableceuse o punto de corte en 12 puntos, con desempate polo criterio n con 1 punto e unha antigüidade da explotación do 1.1.1995.
Terceiro. Informar os beneficiarios que figuran no anexo I desta resolución do seguinte:
a) As condicións de aplicación a estas axudas son con carácter xeral as establecidas na Orde desta consellería do 30 de decembro de 2021 que regula estas axudas e, supletoriamente, as establecidas na normativa autonómica, estatal e comunitaria aplicable.
b) Para a concesión desta axuda e o establecemento das súas características tiveronse en conta a información e a documentación incluída coa solicitude de axuda. Toda alteración das condicións iniciais para a concesión das axudas previstas na orde de convocatoria e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
c) O prazo de xustificación desta axudas será o seguinte:
– Creación de empresas para o desenvolvemento de pequenas explotacións: esta axuda ten dous prazos de xustificación:
• Dentro dos 9 meses seguintes á resolución de aprobación, para solicitar o primeiro pagamento (data máxima de xustificación 18.9.2023).
• E unha vez finalizado o plan empresarial (18 meses desde a aprobación, data máxima de xustificación 18.6.2024).
d) Para proceder ao pagamento da subvención correspondente a cada prazo de xustificación, o beneficiario deberá cumprir as condicións establecidas na Orde do 30 de decembro de 2021 e presentar a documentación indicada no seu artigo 43, todo iso sen superar as datas máximas de xustificación indicadas anteriormente.
e) Se o beneficiario da axuda cumpre as condicións establecidas na resolución de concesión, executando e xustificando o seu plan empresarial aprobado nos prazos establecidos, e cumprindo co resto dos requisitos da resolución de concesión, aboarase a totalidade da subvención concedida. De non ser así, procederase conforme o establecido no artigo 15 da Orde do 30 de decembro de 2021, relativo a incumprimentos.
f) A actividade obxecto da axuda, deberase manter durante un período non inferior a cinco anos contados a partir da data do pagamento final da axuda, conforme o establecido no artigo 38.c).
g) Conforme o disposto no artigo 3.2 da orde de convocatoria, o beneficiario da axuda deberá dispor dunha contabilidade específica Feader para todas as transaccións relativas á operación subvencionada.
h) Estas axudas proceden do Programa de desenvolvemento rural de Galicia 2014-2020 e están cofinanciada con fondos da Unión Europea a través do Feader do seguinte xeito:
– Medida 6. Desenvolvemento de explotacións agrícolas e empresariais.
• Submedida 6.3. Creación de empresas para o desenvolvemento de pequenas explotacións. Cofinanciada nun 75 % polo fondo Feader. Esta submedida prográmase na área focal 2A: mellorar os resultados económicos de todas as explotacións e facilitar a súa reestruturación e modernización, en particular, con obxecto de incrementar a súa participación e orientación cara o mercado, así como a diversificación agrícola.
i) Estas axudas son incompatibles con calquera outra axuda da mesma natureza, concedida coa mesma finalidade ou para os mesmos investimentos e/ou gastos, con excepción das axudas correspondentes a garantías para préstamos ou derivadas doutros instrumentos financeiros comunitarios nas condicións establecidas no artigo 37 do Regulamento (UE) nº 1303/2013 do Parlamento Europeo e do Consello.
Conforme iso, se para os mesmos investimentos se solicita ou se concede un préstamo garantido e unha subvención non reembolsable, aplicaranse os límites establecidos no artigo 13 da orde de convocatoria.
j) O beneficiario deberá cumprir coa normativa sobre información e publicidade das axudas do Feader establecida no artigo 17 da orde de convocatoria e no anexo III do Regulamento de execución (UE) nº 808/2014.
Cuarto. Contra a presente resolución, que pon fin á vía administrativa, poderá interpoñerse protestativamente recurso de reposición perante o conselleiro do Medio Rural, no prazo dun mes, contado a partir do día seguinte ao da súa notificación, ou directamente recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses a partir do día seguinte ao da súa notificación, consonte o disposto no artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que os interesados poidan exercer calquera outro dereito que consideren pertinente.
Santiago de Compostela, 26 de xaneiro de 2023